Avainsanat

Tiivistelmä



Avainsanat

1. Valtiontuki - Lainvastaisen tuen takaisin periminen - Kansallisen oikeuden soveltaminen - Valitun toimenpiteen soveltuvuus siihen, että aikaansaadaan takaisinmaksua vastaava vaikutus kilpailunedellytyksiin

2. Jäsenyysvelvoitteiden noudattamatta jättämistä koskeva kanne - Komission on osoitettava, että jäsenvaltio ei ole noudattanut jäsenyysvelvoitteitaan - Lainvastaisen tuen takaisin perimistä koskevan velvollisuuden noudattamatta jättäminen - Takaisinperiminen, joka väitetään toteutetun muulla tavoin kuin rahana - Jäsenvaltion ilmoittamisvelvollisuus

(EY 88 artiklan 2 kohta ja EY 226 artikla)

3. Jäsenyysvelvoitteiden noudattamatta jättämistä koskeva kanne - Valtiontukea koskevan komission päätöksen noudattamatta jättäminen - Puolustautumisperusteet - Täytäntöönpanon täydellinen mahdottomuus

(EY 88 artiklan 2 kohta)

Tiivistelmä

1. Koska sääntöjenvastaisten tukien takaisinperiminen on periaatteessa toteutettava kansallisen lainsäädännön mukaisesti, kyseinen jäsenvaltio voi valita keinot, joilla se toteuttaa tämän velvollisuuden, kunhan valitut toimenpiteet eivät ole yhteisön oikeuden vastaisia eivätkä vaikuta sen tehokkuuteen ja kunhan niillä on samanlainen vaikutus kuin takaisinmaksulla varoja siirtämällä, jos ne eivät muodostu tästä.

Näin ollen toimenpiteiltä, jotka on toteutettu tällaisen velvollisuuden täyttämiseksi, edellytetään, että niillä voidaan palauttaa ennalleen sääntöjenvastaisen tuen myöntämisen vuoksi vääristyneet kilpailunedellytykset, jotta komissio ja muut sellaiset, joita asia koskee, voivat tunnistaa ne tällaisiksi toimenpiteiksi, ja että ne ovat ehdottomia ja saman tien sovellettavissa olevia.

Näin ei ole sellaisen toimenpiteen osalta, joka yhtäältä viittaa epävarmaan tulevaisuuteen ja joka toisaalta on äärimmäisen epävarma.

( ks. 32, 34, 35 ja 57-62 kohta )

2. Kun komissio nostaa jäsenyysvelvoitteiden noudattamatta jättämistä koskevan kanteen joko EY 226 artiklan tai EY 88 artiklan 2 kohdan perusteella - joka on pelkkä sellainen muunnelma jäsenyysvelvoitteiden noudattamatta jättämistä koskevasta kanteesta, joka on mukautettu niihin erityisongelmiin, joita sääntöjenvastaisiksi todettujen valtiontukien ylläpito aiheuttaa kilpailuun yhteismarkkinoilla - sellaista jäsenvaltiota vastaan, jota se moittii siitä, ettei tämä ole perinyt lainvastaista tukea takaisin, komission on näytettävä toteen väitteensä jäsenyysvelvoitteiden noudattamatta jättämisestä. Komission tehtävänä on toimittaa yhteisöjen tuomioistuimelle tarvittavat seikat, jotta tämä voi todeta jäsenyysvelvoitteiden noudattamatta jättämisen, eikä se tällöin voi nojautua minkäänlaisiin olettamiin.

Kun jäsenvaltio kuitenkin huolehtii sääntöjenvastaisten tukien takaisinperimisestä käyttämällä muita keinoja kuin rahasuoritusta, sen on huolehdittava siitä, että nämä keinot ovat riittävän selkeät, ja toimitettava komissiolle kaikki tiedot, joiden perusteella voidaan varmistaa, että näillä keinoilla pannaan tämä päätös asianmukaisesti täytäntöön, jotta komissio voi varmistautua siitä, että niillä voidaan täysin yhteisön oikeuden mukaisesti poistaa kyseisten tukien aiheuttama kilpailun vääristyminen.

( ks. 37, 38, 40, 43 ja 44 kohta )

3. Ainoa puolustautumisperuste, johon jäsenvaltio voi vedota komission EY 88 artiklan 2 kohdan perusteella nostaman jäsenyysvelvoitteiden noudattamatta jättämistä koskevan kanteen yhteydessä, on päätöksen asianmukaisen täytäntöönpanon täydellinen mahdottomuus.

( ks. 70 kohta )